Joel B. Manuel

Ni Joel B. Manuel ket maysa a mannarita, mannalaysay, mannaniw, nobelista, mangiruprupir iti kultura, dramaturgo, agngayangay a direktor iti pelikula nga Ilokano ken mannursuro. Agak-akem ni Manuel a kas School Principal IV iti Bangui National High School, Bangui, Ilocos Norte. Immuna a nagakem a kas School Principal I iti Banna National High School, Banna, Ilocos Norte.  Patubo ti Purok Lading, Barangay Balioeg, Banna, Ilocos Norte. kada Cipriano F. Manuel ken Herminia R. Barangan. Rinugianna ti panagsursuratna idi agtawen iti 14 a nangpadasanna kadagiti pakpakatawa nga anekdota. Sinerrekna ti serioso a literatura idi agturposen iti kursona a Bachelor of Science in Education (Physics major) a nangyalatanna iti umuna a gunggona iti GRAAFIL 1991, Student Category. Manipud idin, pinullon a sarita, 2 a prosa a nobela, 2 a grapiko a nobela ken pinullo metten a salaysay ti impablaak ti Bannawag a gapuananna. Impablaakna a bukbukodna ti 5 a libro- 1 a libro a nobela ken 4 a libro dagiti saritana. Nakipag-edit iti 2 a libro ti antolohia, maysa kadagitoy ti nakagun-od iti National Book Award. Addaan isuna iti 22 a pammadayaw, 15 ti grand prizes. 2 kadagiti pammadayawna ti naggapu iti Carlos Palanca Memorial Award for Literature ken 3 tinaggapu iti Komisyon sa Wikang Filipino. Addan tallo nga ababbaba a pelikulana, “Naspak ti Sangat' Mangga!, “Haytek, Lakay!” ken “Ti Kaldero ni Tata Kanuto”. Manarimaan nga ar-aramidenna ti pelikula a “Ganggugo” a manamnama a malpas iti mabiit. Adda metten tallo a textbook iti MTB-MLE Ilokano a nagpaayanna a kas konsultant/editor. Idi 2005, impaay kenkuana ti ilina ti Most Outstanding Son of Banna, Achievement Award in Journalism and Literature. Lineppasna ti MA Language Education manipud iti UP-Diliman kas Academic Excellence Awardee ken iti babaen ti DepED-UP-NEAP Long Term Scholarship Program. Nangisuro iti sangapulo ket tallo a tawen iti Caribquib National High School, Banna, Ilocos Norte sakbay a nagbalin a pangulo iti eskuelaan. Nayasawa ken ni Rayma Bella Velasco Manuel ti Barangay Fortuna, Marcos, Ilocos Norte. Kas agsuksukisok, addan dua a sukisokna iti edukasion ken kultura a naipresentar iti NAKEM International Conferences sadiay Unibersidad ti Hawaii, Manoa ken St. Mary’s University, Bayombong, Nueva Vizcaya. Nagpaay payen a kas panelist-presentor iti Taboan Writers Conference sadiay Siudad ti Cebu. Kaingungotna ni Rayma Bella V. Manuel iti Fortuna, Marcos, Ilocos Norte.

Dagiti mannurat manipud iti Filipinas
Dagiti mannurat iti pagsasao nga Ilokano
Sibibiag a tattao
Tattao nga Ilokano